ועדת הכספים, כנסת 23, פרוטוקול מספר 245, 2021-03-08 11:30

משה גפני: אני עובר לסעיף הבא בסדר-היום: הארכת מועדים לפי סעיף 10(ו) לחוק מימון מפלגות, התשל"ג–1973.

משה גפני: שלומית, היועצת המשפטית, בבקשה, תאמרי מה קורה.

שלומית ארליך: בהתאם לסעיף 10 לחוק מימון מפלגות, על נציגים של סיעה או רשימת מועמדים למסור למבקר המדינה את חשבונותיה לתקופת הבחירות בתוך 16 שבועות מהיום שבו פורסמו תוצאות הבחירות.

שלומית ארליך: בתוך 22 שבועות, לאחר שהמבקר קיבל את החשבונות האמורים, עליו למסור ליושב-ראש הכנסת דין וחשבון על תוצאות ביקורת החשבונות.

שלומית ארליך: בנוסף, לפי החוק, על נציגיה של סיעה או רשימת מועמדים למסור למבקר את חשבונותיה בגין המימון השוטף לא יאוחר מ-1 במאי שלאחר תום כל שנת כספים, ובשנה שבה מתקיימות בחירות, יראו כמסתיימת בתום החודש שבו פורסמו תוצאות הבחירות והחשבונות יימסרו יחד עם החשבונות לתקופת הבחירות.

שלומית ארליך: על המבקר למסור ליושב-ראש הכנסת דין וחשבון על תוצאות ביקורת החשבונות האלה לא יאוחר מיום 1 באוקטובר בכל שנה, ובשנת בחירות, יחד עם הדין וחשבון על תוצאות ביקורת החשבונות לתקופת הבחירות.

שלומית ארליך: ועדת הכספים מוסמכת, בהסכמת המבקר, להאריך כל אחד מהמועדים שציינתי.

שלומית ארליך: ועדת הכספים החליטה בחודש נובמבר 2020, לבקשת הסיעות, ובהסכמת המבקר, ובהתחשב, בין היתר, בנסיבות חריגות של קיום ארבע מערכות בחירות ברמה הארצית והמקומית בתקופה של פחות משנתיים, וגם באילוצי הקורונה, להאריך את המועד להגשת הדוחות לתקופת הבחירות לכנסות ה-21, ה-22 וה-23 ואת הדוחות השוטפים לתקופות המקבילות.

שלומית ארליך: לפי החלטת ההארכה, את הדוחות לתקופת הבחירות לכנסת ה-21 וה-22 היה על הסיעות להגיש עד ליום 31 בינואר 2021, ודוח המבקר בגין אותן כנסות, עד ליום 12 בספטמבר 2021.

שלומית ארליך: לגבי הדוחות לתקופת הבחירות לכנסת ה-23, לפי הארכת ההחלטה, יוגשו עד ליום 15 במרץ, ודוח המבקר, עד ליום 7 בנובמבר 2021.

שלומית ארליך: במהלך חודש דצמבר הוגשה עתירה כנגד החלטת ועדת הכספים להאריך את המועדים האמורים.

שלומית ארליך: העותרת טענה שהחלטת ההארכה חורגת ממתחם הסבירות, התקבלה מבלי שנשקלו כלל שיקולים רלוונטיים, ושחברי הכנסת היו נגועים בניגוד עניינים.

שלומית ארליך: אנחנו הצגנו עמדה שלפיה הוועדה פעלה בהתאם לסמכות שהוקנתה לה לפי חוק מימון מפלגות, שתכליתה הייתה לאפשר גמישות במצבים חריגים ביחס למועדים שנקבעו בחוק, שהתקיימו נסיבות חריגות של ארבע מערכות בחירות בתקופה קצרה, שבה הוטלה חובה על הסיעות להגיש שמונה דוחות נפרדים, שההחלטה התקבלה על בסיס פניות של מרבית סיעות הכנסת, וחלה על כל הסיעות והרשימות שהתמודדו בבחירות לכנסת ה-23-21, ולאחר קבלת הסכמת המבקר, תוך קיום הליך תקין.

שלומית ארליך: לגבי הדוחות של תקופת הבחירות לכנסת ה-21 וה-22, המועד כבר חלף.

שלומית ארליך: הבקשה שמונחת בפניכם כרגע היא בקשה של 12 סיעות להאריך את המועד להגשת הדוחות לתקופת הבחירות לכנסת ה-23, וכן לכנסת ה-24 ולתקופות השוטפות המקבילות עד יום 15 בדצמבר 2021.

שלומית ארליך: אפשר לשמוע את הסיעות.

שלומית ארליך: בין יתר הנימוקים שהן מציגות פה, גם העובדה - - -

משה גפני: אני אאפשר להם.

משה גפני: תודה רבה.

משה גפני: אגב, זו פעם ראשונה שמוגש על זה בג"ץ, על הנושא של מסירת דוחות.

שלומית ארליך: על ההארכה.

משה גפני: על הארכה של מסירת דוחות.

משה גפני: זאת אומרת, אנחנו מתקדמים כל הזמן.

משה גפני: נציגי המפלגות, מי נמצא פה?

משה גפני: הליכוד.

משה גפני: בבקשה, שם ותפקיד.

מאור חמו: מאור חמו, רואה חשבון, מפלגת הליכוד.

מאור חמו: חברים, אנחנו לא רצינו להיות פה, גם היום שוב להגיש בקשה להארכת מועדים.

מאור חמו: עשינו את כל המאמצים, ואני חושב שהצלחנו יפה.

מאור חמו: רוב המפלגות, כמעט כולן לדעתי, להגיש את ארבעת הדוחות לכנסת ה-21, 22, ולתקופות השוטפות.

מאור חמו: העניין הוא שמחודש נובמבר, כפי שציינה היועצת המשפטית של הוועדה, שבו קיבלנו הארכה לדוחות של 21, 22, 23, נכנסנו לגל קורונה שלישי, שגרר בידודים, גרר אי הגעה למקומות העבודה של רבים מאתנו.

מאור חמו: בנוסף, המערכת הפוליטית נכנסה למערכת בחירות לכנסת ה-24.

מאור חמו: חייבים להבין חברי הוועדה ומשרד מבקר המדינה – שלדעתי יודע ומבין – אנחנו אותה אוכלוסייה, אותם אנשים שצריכים לעשות עוד ועוד משימות באותו זמן, ואנחנו פשוט לא מסוגלים.

מאור חמו: אנחנו קורסים תחת העומס.

מאור חמו: אני רק אומר פה לחברים בוועדה שתהליך סגירת ספרי החשבונות של הבחירות לכנסת ה-23 והתקופה השוטפת לא הסתיים.

מאור חמו: אנחנו נתנו את מירב תשומת הלב ל-22-21 כדי לומר הנה, אנחנו עושים כל מה שאנחנו יכולים, ובאמצעות עובדים בבידוד הצלחנו והגשנו את הדוחות האלו.

מאור חמו: עוד לא התחלנו, או שרק בשלבי התחלה, של הכנסת ה-23, וכרגע אנחנו נמצאים בעיצומו של קמפיין בחירות.

מאור חמו: אני מסביר לחברי הוועדה שסיום התשלומים, לרבות תשלומי יושבי קלפיות, לכנסת ה-24 יסתיים איפשהו באמצע-סוף מאי.

מאור חמו: רק אז נוכל לשים בצד את 24, להגיד ל-24 חכו, בואו נלך ל-23, נשנה את החשיבה, נעבוד על זה חודשיים-שלושה כדי להגיש, ואז שוב נחזור ל-24 כדי להגיש את 24 והתקופה השוטפת הנלווית לה.

מאור חמו: שוב אני אומר את זה, בתקווה שלא נלך לעוד בחירות.

מאור חמו: אני לא יודע, אף פעם לא היינו במצב הזה.

מאור חמו: אני מדבר בשם 12 סיעות, אבל יותר נכון - - -

מיקי לוי: מי הן 12 הסיעות, אני יכול לדעת?

מיקי לוי: גברתי היועצת המשפטית, בבקשה.

שלומית ארליך: הסיעות הן אלה: כחול לבן, מרצ, ש"ס, אגודת ישראל, האיחוד הלאומי, תקומה, דגל התורה, הבית היהודי, הליכוד, העבודה, חד"ש, תע"ל ובל"ד.

משה גפני: יש עתיד גם ביקשה.

מיקי לוי: הם לא בתוך ה-12 שהקריאה שלומית.

מיקי לוי: אבל לא חשוב, אני מבין את הבעיה.

מאור חמו: הגישה.

מאור חמו: יש עתיד הגישה גם.

משה גפני: ראיתי גם את יש עתיד.

משה גפני: אין יש עתיד?

משה גפני: ראיתי גם מכתב.

מאור חמו: יש את יש עתיד.

מאור חמו: אני יכול להעביר שוב.

משה גפני: כן, יש מכתב של יש עתיד.

מיקי לוי: זה לא משנה, אני יכול להבין את הלחץ, את הטירוף.

איתן גינזבורג: אנחנו הגשנו את הבקשה – הבקשה אומנם הוגשה לתשעה חודשים, אבל נראה לנו קצת מוגזם, ואנחנו נסתפק בארבעה חודשים.

איתן גינזבורג: היה מצב קשה, אנחנו רצנו במפלגה של מערך מפלגות, ויחד עם יש עתיד אנחנו צריכים להעביר – יש עורך דין שמטפל בנו.

איתן גינזבורג: יש פה איזה מערך שצריך לטפל בו, אבל אנחנו היינו מוכנים להסתפק בארבעה חודשים, אני שמעתי שגם הליכוד מוכנים לזה.

איתן גינזבורג: אז אם אפשר להסתפק בארבעה חודשים, נראה לי זמן סביר.

משה גפני: מה זה ארבעה חודשים, עד מתי?

איתן גינזבורג: ארבעה חודשים דחייה.

מיקי לוי: אבל למה להיכנס ללחץ?

מיקי לוי: אני שואל אותך כרואה חשבון.

מאור חמו: אני קראתי תגובה של מבקר המדינה.

מאור חמו: אני מבין גם את הצד השני, אבל אני אומר שוב: כל תאריך לפני סוף יולי לא יהיה אפשרי לטפל בכנסת ה-23.

מאור חמו: לגבי ה-24 – בואו נראה.

מאור חמו: הסברתי - - -

מיקי לוי: עזוב רגע את ה-24, אתה תבוא לכאן עוד פעם כנראה.

מיקי לוי: כולנו נבוא לכאן.

מיקי לוי: אני רק רוצה להגיד, אם זה בלחץ בארבעה חודשים, וצריך עוד חודש, אני הולך על עוד חודש כדי שלא יהיו טעויות ושלא יהיה תחת לחץ.

משה גפני: כן, יהיו טעויות.

משה גפני: בגלל שיהיה לחץ, יהיו גם טעויות.

מיקי לוי: אז אני מבקש עוד חודש, או עוד לא יודע מה.

מיקי לוי: מבחינה מקצועית תגיד לי.

משה גפני: רואה החשבון של מפלגת העבודה, דורון ארגוב, בזום.

משה גפני: בבקשה.

משה גפני: דורון ארגוב, רואה החשבון של מפלגת העבודה.

דורון ארגוב: אני עושה גם לעוד כמה מפלגות.

דורון ארגוב: אני רוצה להגיד שבחיים לא קרה כזה מצב שמשנת 2018, מהבחירות המוניציפאליות, אנחנו עסוקים בבחירות יום וליל.

דורון ארגוב: המצב הזה גורם, כמו שאמר מאור – אני מחזק אותו – לקריסה.

דורון ארגוב: אנשים לא יכולים לעבוד בצורה כזאת שהם כל הזמן תחת לחץ-לחץ-לחץ.

דורון ארגוב: אנחנו צריכים לחשוב מאחורי כל הדוחות, מאחורי כל דוח כזה יש לעשות הנהלת חשבונות, חשבות שכר, תקציבאות.

דורון ארגוב: אלו המון דברים שצריך לעשות, ואנחנו לא מספיקים.

דורון ארגוב: זה מה שקורה לי, אנשים גם עוזבים אותי כי הם לא יכולים לעמוד בלחץ הזה.

דורון ארגוב: אנחנו מבקשים את החודשים הנוספים על מנת שנוכל לעשות את העבודה בצורה מקצועית טובה, כי בצורה של הלחץ שבה אנחנו עובדים כיום, עושים טעויות, ואחרי זה אומרים למה עשיתם טעויות?

דורון ארגוב: רבותיי, כשיש הרבה לחץ וקשה לעבוד, עושים טעויות.

דורון ארגוב: לכן אנו מבקשים בכל לשון של בקשה להאריך את המועד – בואו נתחיל בכנסת ה-23 – בארבעה-חמישה חודשים על מנת שנוכל לעבוד בצורה הטובה שאנחנו יכולים.

דורון ארגוב: כי היום אנחנו – אני והאנשים שלי – נמצאים בקריסה, קשה לנו לתפקד תחת הלחץ של בחירות אחרי בחירות.

דורון ארגוב: צריך לזכור – בחירות אמורות להיות בכל ארבע שנים, ועכשיו זה קורה בכל ארבעה חודשים בערך.

דורון ארגוב: לדוגמה, אם חברה בורסאית הייתה צריכה להגיש דוח שנתי פעם בחודש, היא לא הייתה עומדת בזה, וזה מה שקורה.

דורון ארגוב: בחירות זה דבר מאוד מאוד גדול ולוקח הרבה תשומת לב, וקשה לנו לתפקד ככה.

דורון ארגוב: אנחנו ממש זקוקים להארכה.

משה גפני: תודה רבה.

משה גפני: תודה.

ינון אזולאי: על כמה זמן הארכה אתה מדבר?

ינון אזולאי: גם ארבעה-חמישה?

עאידה תומא סלימאן: האמת היא שאני הייתי גם מבין אלה שהעבירו את הבקשה של המפלגה שלי.

משה גפני: הרשימה המשותפת.

עאידה תומא סלימאן: הרשימה המשותפת, חד"ש בעיקר.

עאידה תומא סלימאן: לאחר פנייה של הצוות שעובד אתנו בחשבונאות.

עאידה תומא סלימאן: הם קורסים.

עאידה תומא סלימאן: הם פשוט קורסים.

עאידה תומא סלימאן: חלק גדול מהם – או שחלה, או שהיה בבידוד לתקופה ארוכה, או שהיו בסגר.

עאידה תומא סלימאן: הצוותים שעובדים ומכינים את החומר, חלק מהם הן אימהות שהיו צריכות להיות בבית עקב הסגר והילדים שנמצאים בבית.

עאידה תומא סלימאן: הם לא מצליחים להספיק מאחר וגם כן הם מנהלים את מערכת הבחירות הזו מבחינת החשבונאות.

עאידה תומא סלימאן: כלומר, לא שהם פנויים ויש להם ימי חול שהם יכולים לעבוד אתם.

עאידה תומא סלימאן: אנחנו מבקשים להתחשב במציאות הזו.

עאידה תומא סלימאן: המציאות היא לא אידיאלית, אז גם כן אפשר שצורת הגשת הדוחות לא תהיה אידיאלית ולפי הספר.

עאידה תומא סלימאן: אפשר לדחות את זה ולתת להם מרווח זמן כדי שלא יהיו טעויות שנשלם עליהן ביוקר אחר כך.

משה גפני: תודה רבה.

משה גפני: חנה רותם, משרד מבקר המדינה.

משה גפני: אני לא מקבל החלטה בלי הסכמה של מבקר המדינה.

משה גפני: זה גם החוק וגם אני חושב כך.

משה גפני: את שמעת את החברים, אני יכול להביא עוד שפנו אלי, ופנו אליך גם כן כנראה, אני לא יודע.

משה גפני: זו באמת מציאות בלתי אפשרית.

משה גפני: בבקשה.

חנה רותם: שלום, זאת אכן מציאות קשה.

חנה רותם: אני מסכימה אתך.

חנה רותם: חנה רותם, אני מנהלת האגף לביקורת בחירות ומפלגות במשרד מבקר המדינה.

חנה רותם: זאת אכן מציאות קשה ומורכבת ואלה נסיבות מיוחדות.

חנה רותם: המבקר ראה את פניות הסיעות לוועדה ואת הנימוקים שהן העלו, ואכן היו גם פניות אלינו.

חנה רותם: הוא שקל את דברים האלה.

חנה רותם: עמדתו מובאת במכתב שמובא בפניכם, הוא גם עלה לאתר.

חנה רותם: הוא מבין את הנסיבות, הוא גם מבין את הצד השני ואת הצורך בעריכת ביקורת בחלוף זמן כל כך רב ממערכת הבחירות האחרונה.

חנה רותם: לכן הוא סבר שבאיזון שבין שני האספקטים האלה, שהוא מסכים למתן דחייה ל-30 באפריל, דהיינו, חודש וחצי מהתאריך - - -

משה גפני: אבל חנה, זה לא מספיק.

משה גפני: זה לא מספיק בגלל שאנחנו נמצאים בתוך מערכת בחירות שתתקיים, בעזרת ה', בעוד שבועיים וחצי.

משה גפני: לאחר מכן יש את פסח, מיד.

משה גפני: במציאות הזו זו גזירה שהציבור לא יכול לעמוד בה.

משה גפני: את שומעת את זה מכל הכיוונים.

משה גפני: האם אתם יכולים - - -

מיקי לוי: בסדר, אז מבקר המדינה אמר, אבל אנחנו סוברניים להחליט.

משה גפני: לא, אנחנו לא סוברניים.

משה גפני: צריך את מבקר המדינה, ואני לא אעשה בלי מבקר המדינה.

מיקי לוי: עם כל הכבוד, מבקר המדינה לא יכול להגיד לנו מה לעשות, אדוני.

משה גפני: בסדר.

משה גפני: אני מבקש חודש נוסף.

מאור חמו: לא, זה לא יספיק.

חנה רותם: חודש נוסף, אתה מתכוון - - -

מיקי לוי: חודש נוסף בנוסף לארבעה חודשים, לא חודש נוסף.

מיקי לוי: חמישה חודשים.

איתן גינזבורג: סליחה גברתי, אתם כנראה לא פתחתם לוח שנה.

איתן גינזבורג: אני אקריא לך מה יש בחודש אפריל.

איתן גינזבורג: חודש אפריל מתחיל ב-1 באפריל, בפסח.

איתן גינזבורג: אחרי פסח מגיע יום השואה, ואחרי שבוע מיום השואה מגיעים יום הזיכרון ויום העצמאות, ואחר כך מגיע ל"ג בעומר.

איתן גינזבורג: ביום שאתם רוצים להגיש זה ל"ג בעומר.

איתן גינזבורג: אי אפשר ככה.

איתן גינזבורג: אי אפשר ככה.

מיקי לוי: לא שילמו לספקים - - -

משה גפני: מיקי, מיקי, החוק אומר שאנחנו לא יכולים – ועדת הכספים איננה יכולה או איננה רשאית להאריך מועדים מבלי שתהיה הסכמה של מבקר המדינה.

משה גפני: זה החוק.

מיקי לוי: זה מה שהחוק אומר?

משה גפני: כן, כן.

מיקי לוי: טוב, נשנה את החוק.

מיקי לוי: באמת, יש גבול.

אוסאמה סעדי: הסכמה או התייעצות?

משה גפני: הסכמה.

אוסאמה סעדי: הסכמה?

אוסאמה סעדי: לוועדת כספים אין - - -

משה גפני: יש לה, אבל צריך הסכמה.

מיקי לוי: הוא מבקש כל כך הרבה דברים, פתאום בנושא הזה – תעשה רשימה של דברים שמבקר המדינה מוותר.

משה גפני: מיקי.

משה גפני: כן, חנה.

חנה רותם: קודם כל, תן להרגיע את חבר הכנסת הנכבד, אנחנו פתחנו את לוח השנה.

חנה רותם: אנחנו פתחנו את לוח השנה, ואנחנו אכן מודעים לכל ימי החג, המועד וכל הימים האחרים שנכנסים לתוך זה.

חנה רותם: יחד עם זה, הדוח היה אמור להיות מוגש ב-15 במרץ, והדוחות הקודמים – שרובם, כמו שצוין, אכן הוגשו – הוגשו ב-31 בינואר.

חנה רותם: לשיטתנו, עד כמה שאנחנו מבינים, על מנת לעמוד במועד של 15 במרץ, היו צריכים להיות כבר בהליכים מאוד מתקדמים של סיום הדוחות שהיו צריכים להיות מוגשים לנו.

חנה רותם: אנחנו מבינים את המצוקה, אנחנו ממש מבינים אותה.

חנה רותם: אבל - - -

שלומית ארליך: חנה, רק לציין שכשוועדת הכספים קיבלה את ההחלטה להאריך את המועד עד ל-15 במרץ, זה היה עוד לפני שידענו שהכנסת ה-23 תתפזר.

מאור חמו: ולפני גל שלישי.

חנה רותם: זה נכון.

חנה רותם: ולכן המבקר חשב ושקל וראה לנכון להסכים להארכת מועד מסוימת.

חנה רותם: אבל הרשו לי להגיד שאם זו בקשת הוועדה ובקשת הסיעות - - -

מיקי לוי: דוחות כספיים על הגירעון לקח לכם שנה וחצי - - -

משה גפני: רגע, רגע, רגע, מיקי, שנייה.

מיקי לוי: שנה וחצי לקח להם על הגירעון ב-2019.

מיקי לוי: להם זה מותר, אבל פה, כשיש מצוקה, זה לא מותר.

מיקי לוי: אז תלכו הביתה ותעשו שיעורי בית.

משה גפני: מיקי, מיקי, אני לא מסכים.

מיקי לוי: טוב, אל תסכים, מותר לי להגיד.

משה גפני: מאה אחוז.

משה גפני: חנה, בבקשה.

חנה רותם: מכיוון שהוועדה מבקשת ויש פה את הטיעונים הללו, הדבר היחיד שאני יכולה לעשות זה לחזור למבקר המדינה, להציג בפניו את הדברים האלה, ולבקש את הסכמתו למועד מאוחר יותר.

איתן גינזבורג: חנה, מדובר בסך הכול לא בתשעה חודשים.

איתן גינזבורג: אנחנו הצטמצמנו ואמרנו במקום תשעה חודשים כמו שהתבקש במכתב, ארבעה חודשים.

איתן גינזבורג: אם אתם ביקשתם חודש וחצי והמפלגות ביקשו תשעה חודשים, נראה לי שארבעה-חמישה חודשים זה סביר לגמרי.

חנה רותם: למתי אתם מבקשים?

חנה רותם: ב-15 ל-?

איתן גינזבורג: ב-15 באוגוסט.

טמיר כהן: היא שואלת באיזה תאריך.

מיקי לוי: 30 באוגוסט.

חנה רותם: 30 באוגוסט זה לא ארבעה חודשים.

מיקי לוי: בסדר, אנחנו מעגלים כלפי מעלה.

חנה רותם: הרבה כלפי מעלה.

ינון אזולאי: ארבעה וחצי חודשים.

ינון אזולאי: להזכיר לך שבפעם שעברה המבקר בעצמו השתתף אתנו בבקשה שהוא בעצמו גם רצה אותה.

איתן גינזבורג: גפני, לא שמעת אותה, היא שאלה מתי אנחנו מבקשים.

איתן גינזבורג: היא שאלה אותנו, כדי ללכת למבקר, מתי אנחנו מבקשים?

מיקי לוי: ב-30 באוגוסט.

מיקי לוי: זה מה שאנחנו מבקשים.

חנה רותם: שוב, כמו שציינתי, אני יכולה להעלות את הדבר בפני המבקר.

חנה רותם: - - -

ינון אזולאי: רגע, ה-30 באוגוסט, ה-23 וה-24?

ינון אזולאי: רק ה-23, שיהיה ברור.

משה גפני: רגע, רגע, רבותיי.

קריאה: רק ה-23.

קריאה: רק ה-23.

איתן גינזבורג: רק הכנסת ה-23.

איתן גינזבורג: הבקשה היא רק - - -

משה גפני: כן, כן, ודאי.

משה גפני: ודאי.

ינון אזולאי: ה-24 זה סוף דצמבר.

משה גפני: על ה-24 תבואו בכל מקרה.

רות וסרמן לנדה: למי שלא מכיר, שמי רות וסרמן לנדה.

רות וסרמן לנדה: אין ספק שלציבור מגיע לקבל את הדוחות בהקדם האפשרי, ולכן תשעה חודשים זה המון זמן.

רות וסרמן לנדה: מצד שני, נאמר פה מה שנאמר.

רות וסרמן לנדה: ארבעה חודשים זה סוף יולי, נדייק, לא לעגל כלפי מעלה.

רות וסרמן לנדה: אני אומרת, כדי שהדברים יהיו מסודרים, כדי שאנשי המקצוע יוכלו לתת את המענה הנכון, כדי שתהיה ביקורת נאותה על ההוצאות של כל המפלגות למען שקיפות הציבור – והיא חשובה, היא חשובה – אני הייתי רוצה לבקש שהזמן יתקצר מתשעה חודשים משמעותית, אבל שזה יהיה ריאלי כדי שאותן מפלגות – כל המפלגות – תוכלנה לנהל את הרישומים באופן שייתן את המענה הנדרש עבור הציבור כדי שאפשר יהיה לעקוב אחר ההוצאות.

רות וסרמן לנדה: תודה.

משה גפני: חנה, מה את אומרת?

משה גפני: לא שומעים.

חנה רותם: אני מתנצלת גם על המיוט וגם על זה שלא הקשבתי, כי אני מנסה להשיג את לשכת המבקר על מנת להביא - - -

משה גפני: לא שמעתי.

חנה רותם: אמרתי שאני מנסה להשיג את לשכת המבקר, ולכן לא שמעתי את התגובה האחרונה, ואני מתנצלת על כך.

משה גפני: התנועה למען איכות השלטון, עורך הדין הידי נגב.

משה גפני: בבקשה.

קטי קטרין שטרית: הם התפנו?

קטי קטרין שטרית: הם עסוקים בעיקר בבלפור.

הידי נגב: תודה, אדוני היושב-ראש.

הידי נגב: אני מבקש הערה מקדמית, בגלל שאנחנו בזום ואני לא נמצא אתכם, אני מבקש לא להפריע לי ולא לכבות לי את המיקרופון, אלא - - -

ינון אזולאי: מה אתה אומר?

ינון אזולאי: איזו בקשה.

מיקי לוי: אנחנו נפריע מתי שאנחנו רוצים.

ינון אזולאי: יאללה.

ינון אזולאי: אתה יכול לחזור על הבקשה עוד פעם?

ינון אזולאי: מצחיקה הבקשה שלו.

קטי קטרין שטרית: בדרך כלל הם עסוקים בבלפור.

קטי קטרין שטרית: נגמרו הצוללות.

קטי קטרין שטרית: הם עסוקים בבלפור בדרך כלל.

משה גפני: באמת?

משה גפני: אבל עם משהו לא פוליטי.

משה גפני: הם רק רוצים שילדים לא ילמדו בתלמודי תורה.

משה גפני: זה הכול.

משה גפני: הם לא פוליטיים.

משה גפני: בבקשה.

קטי קטרין שטרית: לחלוטין לא פוליטיים.

קטי קטרין שטרית: א-פוליטיים.

הידי נגב: אני מבקש לא להפריע כי לא שומעים - - -

קריאה: לא, לא יפריעו לך.

משה גפני: לא יפריעו לך.

משה גפני: אנחנו נשב פה עד פסח, העיקר שתגיד את הדברים שלך.

הידי נגב: אנחנו הגשנו עתירה, בג"ץ 468/20 נגד ההחלטה הקודמת של ועדת הכספים להאריך את מועדי הגשת הדוחות הכספיים וגם להאריך את הגשת הדוחות הכספיים של הכנסת ה-23 והדוחות שלה עד ליום ה-15 במרץ.

הידי נגב: הדוחות האלה היו צריכים להיות מוגשים כבר ביוני של שנת 2020.

הידי נגב: אנחנו נמצאים כבר חצי שנה אחרי, ולמעלה משנה שלמה אחרי שמערכת הבחירות כבר התקיימה.

הידי נגב: יש פה הארכה שהיא לא סבירה לגבי מאות מיליונים של שקלים שהם כספי ציבור שמושקעים בתעמולת בחירות, במימון בחירות, בהלוואות שהסיעות השונות מקבלות.

הידי נגב: חוק חופש המידע לא חל על המפלגות.

הידי נגב: יותר מזה, החובה לערוך מכרזים וחוק המכרזים גם לא חלים על המפלגות.

הידי נגב: אין שום פיקוח על מאות המיליונים שמועברים לסיעות השונות.

הידי נגב: הפיקוח היחיד שיש הוא מה שקבע המחוקק, שבתוך 16 שבועות המפלגות יגישו דוחות כספיים למבקר המדינה.

הידי נגב: 16 השבועות האלה עברו - - -

מיקי לוי: אבל קרה - - -

משה גפני: לא, לא, לא, תתנו לו לדבר.

הידי נגב: - - - אנחנו נמצאים שנה שלמה אחרי זה.

ינון אזולאי: הוא לא חי במדינה.

משה גפני: לא חשוב.

הידי נגב: אני מבקש להגיד עוד כמה דברים.

מיקי לוי: הוא חי בבועה.

משה גפני: בסדר, רק בקצרה.

משה גפני: בבקשה.

הידי נגב: דיבר פה אחד מרואי החשבון על חברות בורסאיות.

הידי נגב: חברות ציבוריות שמתעסקות בכספים ציבוריים, או אפילו כספים פרטיים של חברות, מגישים בכל רבעון את הדוחות הכספיים שלהם.

הידי נגב: אוי ואבוי אם לפי החוק הן היו מחליטות, אותן החברות הציבוריות, לא להגיש את הדוחות הכספיים שלהן.

הידי נגב: אין דבר כזה.

הידי נגב: פה, בגלל שאלו כספים ציבוריים, חברי הכנסת מרגישים יכולת לדחות בכל פעם את הגשת הדוחות הכספיים ואת הפיקוח.

הידי נגב: אין דבר כזה בחברות ציבוריות ואין דבר כזה בחברות פרטיות.

הידי נגב: יש פה חתול ששומר על השמנת, ובכל פעם מאריך ולא נותן.

ינון אזולאי: איזה מזל שיש אתכם לשמור.

הידי נגב: יושבים פה חברי כנסת מסיעות שעשו שימוש לא ראוי, שעשו שימוש במודיעין עסקי ועשו שימוש בדברים אחרים שהם אסורים בכלל לפי דין בכספי הציבור האלה לשם עניינים אחרים שהם לא חוקיים אפילו.

הידי נגב: אלה דברים שצריכים להיבדק על ידי מבקר המדינה, אלה דברים - - -

ינון אזולאי: מה זה קשור למה שאתה מדבר עכשיו - - -

משה גפני: ינון, תן לו.

ינון אזולאי: בסדר, שיסיים, נו באמת.

הידי נגב: - - - שצריכים להיות מפוקחים - - - לא הגיוני שמפלגה תשלם למודיעין עסקי כדי לקדם דברים לא חוקיים על מפלגות אחרות או אנשים מתוך המפלגה שלה.

ינון אזולאי: בסדר.

ינון אזולאי: חשוב.

ינון אזולאי: חשוב.

שלומית ארליך: רק נדגיש שאנחנו מדברים פה בבקשת ארכה.

שלומית ארליך: זה לא אומר שהדוחות לא ייבדקו, אלא שתהיה ארכה.

שלומית ארליך: במקור צריך היה להגיש את הדוחות ב-30 ביוני, אנחנו עדיין לא שנה מהמועד הזה.

שלומית ארליך: יש פה נסיבות שהן חריגות.

הידי נגב: אנחנו שנה לאחר מועד הבחירות.

הידי נגב: אנחנו כבר שנה.

הידי נגב: אם זו הייתה חברה ציבורית, היא הייתה - - - על ידי הבורסה.

הידי נגב: בגלל שאלו כספי ציבור, אני מניח שחברי הסיעות מרגישים לעצמם חופשיים את היכולת לדחות את הגשת הדוחות הכספיים.

הידי נגב: מדובר פה בכספי ציבור.

הידי נגב: הדבר צריך להיות מפוקח - -

ינון אזולאי: הוא לא אמור לענות להערות של היועצת המשפטית.

ינון אזולאי: נגמר.

הידי נגב: - - ואני מבקש שלא תקבלו החלטה להאריך את הגשת הדוחות הכספיים.

הידי נגב: יש פה הליך שמתנהל בבית המשפט שלא להאריך את זה.

הידי נגב: תודה.

ינון אזולאי: יפה מאוד.

ינון אזולאי: תודה.

ינון אזולאי: תודה.

ינון אזולאי: באמת תודה רבה, שמענו את דבריך.

משה גפני: תודה רבה.

משה גפני: רבותיי, אני מבקש לומר, עם כל הכבוד שזה נמצא בבית המשפט, עם כל הכבוד, יש חוק בכנסת.

משה גפני: החוק קובע שמותר לוועדת הכספים להאריך מועדים, במיוחד בתקופה כזאת, שזה ברור לכל בר בי רב שאין אפשרות להגיש את הדוחות האלה, וזה נכון מה שאמרה שלומית, היועצת המשפטית, זה לא שאנחנו מבקשים לא להגיש דוחות.

משה גפני: אנחנו מבקשים להגיש דוחות.

משה גפני: רואי החשבון מבקשים להגיש את הדוחות, אבל שזה לא יהיה עם טעויות, במציאות הזו שאנחנו חיים בה, עם כל כך הרבה מערכות בחירות אחת אחרי השנייה.

משה גפני: זה הנושא.

משה גפני: זה נמצא בבית המשפט, זה באמת – לא חשוב, אני לא אומר כלום, הכול בסדר.

משה גפני: החוק מאפשר לנו להאריך את המועדים כשאנחנו מגיעים למסקנה שאכן זאת המציאות, שצריך להאריך את זה, וזה המקרה, ואנחנו רוצים את ההסכמה של מבקר המדינה.

משה גפני: אני מבקש את חנה רותם.

משה גפני: יש פה הצעה של 15 באוגוסט.

 << אורח >> מיכל שמואלי: סליחה, ברשותכם, לפני שחנה תאמר את דברה, מיכל שמואלי, רשמת המפלגות.

 << אורח >> מיכל שמואלי: זה בסדר, אדוני היושב-ראש?

משה גפני: כן, בבקשה, משרד המשפטים.

 << אורח >> מיכל שמואלי: נכון.

 << אורח >> מיכל שמואלי: רשמת המפלגות.

 << אורח >> מיכל שמואלי: אני רק רוצה לציין שהמשמעות של כל דחייה של הדוחות השוטפים היא גם דחייה בהגשה אלינו.

 << אורח >> מיכל שמואלי: מכל מקום, נוכח הנסיבות של העניין, אנחנו מקבלים את העמדה של מבקר המדינה.

משה גפני: תודה רבה, שאתם מסכימים להאריך.

 << אורח >> מיכל שמואלי: הסכמה של מבקר המדינה, אם תהיה - - -

משה גפני: מאה אחוז, הבנו.

משה גפני: תודה.

משה גפני: חנה, בבקשה.

משה גפני: תודה לך.

איתן גינזבורג: גפני, אם היא תתפשר על יולי, גם אפשר.

מיקי לוי: כשמבקר המדינה בא, הוא מבקש יפה לאשר את התקציב ואתה מתייחס יפה, ואנחנו מצביעים, והכול, אבל כשהוועדה הזו מבקשת פעם משהו, אז לא.

מיקי לוי: אז בסדר, הבנו.

מיקי לוי: כולה כמה חודשים.

משה גפני: חנה.

חנה רותם: אני שוחחתי עכשיו עם המבקר והבאתי בפניו את מה שנאמר בוועדה ואת כל הנימוקים שהועלו פה.

חנה רותם: הוא סבור שהמועד שיש לקבוע הוא ה-31 במאי.

מאור חמו: אבל זה אותו דבר, זה בדיוק אותו דבר.

חנה רותם: חודש נוסף מעבר למה שנקבע במכתב שהוא נתן.

מיקי לוי: זה הזוי.

מיקי לוי: אנחנו רוצים שתבואו לוועדה.

משה גפני: מיקי, תקשיב לי.

משה גפני: אני גם אינטרסנט בעניין הזה.

משה גפני: יש לי מפלגה, אני מייצג מפלגה.

משה גפני: אני לא מתבייש בעניין הזה.

משה גפני: אנחנו מייצגים מפלגה, אנחנו יודעים את הקשיים שיש לכולנו.

משה גפני: אין אחד שאין לו קשיים.

משה גפני: אין מציאות כזאת.

משה גפני: אני מציע לקבל את זה.

משה גפני: היא אומרת שהמבקר אומר 31 במאי – נצביע על 31 במאי ונבוא לפה, אחרת אנחנו עוברים על המציאות שצריך להגיש את זה ב-15 בחודש.

מיקי לוי: בסדר.

מיקי לוי: 31 במאי.

מיקי לוי: אם לא תספיקו, תהיו אתנו בקשר.

משה גפני: בדיוק, אין ברירה.

משה גפני: אני לא אעשה בלי המבקר.

משה גפני: אני גם מייצג מפלגה.

משה גפני: אני יושב-ראש הוועדה, אז אני נזהר לא - - -

מיקי לוי: אתה זוכר כמה תקנים הוא ביקש תוספת?

משה גפני: - - אבל זאת מציאות שכמעט אי אפשר לחיות אתה.

איתן גינזבורג: אני רוצה להגיד דבר.

איתן גינזבורג: מה שעושה פה המבקר זה ממש לאנוס את המפלגה.

משה גפני: בסדר, אז יבואו עוד פעם.

משה גפני: אז יבואו עוד פעם.

מיקי לוי: כשהוא בא לבקש תוספת תקנים, כרינו אוזן.

משה גפני: לא, לא, מיקי.

מיקי לוי: כן, כן, כן.

מיקי לוי: מה ביקשנו?

מיקי לוי: בסדר, הבנתי.

שלומית ארליך: צריך להקריא.

שלומית ארליך: אני מקריאה.

שלומית ארליך: "החלטה בדבר הארכת מועדים לפי חוק מימון מפלגות, התשל"ג-1973 – בהתאם לסעיף 10(ו) לחוק מימון מפלגות התשל"ג-1973, ובהסכמת מבקר המדינה מחליטה ועדת הכספים של הכנסת: (1).

שלומית ארליך: להאריך עד יום כ' בסיון התשפ"א (31 במאי 2021) את מועד מסירת החשבונות לתקופת הבחירות לכנסת העשרים ושלוש, ואת מועד מסירת החשבונות השוטפים לתקופה המתחילה ביום ב' בתשרי התש"ף (1 באוקטובר 2019) והמסתיימת ביום ו' בניסן התש"ף (31 במרץ 2021); (2).

שלומית ארליך: להאריך עד יום י"ט בטבת" – לגבי המבקר, חנה לא התייחסה.

חנה רותם: אם אנחנו מאריכים את מועד הגשת הדוחות אלינו בחודש נוסף, אז המועד להגשת דוח מבקר המדינה יוארך בהתאם.

שלומית ארליך: עד ה-23 בינואר 2022.

משה גפני: ינון, אני רוצה להסביר משהו.

משה גפני: ההתנהלות הזאת מול מבקר המדינה צריכה להיות יותר דיסקרטית.

משה גפני: אתם מכירים את העניין הזה, כולכם עם ניסיון כבר, אתם יודעים את זה.

משה גפני: נקלענו למצוקה שאי אפשר לתאר אותה, שלא באשמת הוועדה כאן, אלא באשמת ההחלטה הכוללת שהולכים לבחירות פעם אחר פעם אחר פעם אחר פעם.

משה גפני: לכולנו יש אנשי מקצוע.

משה גפני: אנשי מקצוע צריכים להכין את הדוחות.

משה גפני: אנחנו לא מסתירים שום דבר.

משה גפני: גם אין היום מה להסתיר, הרי גם הלוואות אי אפשר לקחת.

משה גפני: זאת אומרת, המצוקה של המפלגות היא גדולה ולכן הבקשה להארכה שבאה מאנשי המקצוע אצלנו היא נכונה.

משה גפני: אני לא רוצה לעשות את זה בלי מבקר המדינה.

משה גפני: ברגע שיש ארכה – חנה הביאה עכשיו את עמדת המבקר שאפשר להאריך את זה – אז יש לנו את הזמן שאנחנו יכולים לדבר באופן דיסקרטי, להראות את המציאות הקשה שאנחנו מצויים בה.

משה גפני: אני חושב שצריך ללכת על זה.

איתן גינזבורג: עוד חודש.

איתן גינזבורג: אז עוד חודש.

ינון אזולאי: הוא אומר תעשה עד ה-1 ביולי.

משה גפני: לא עכשיו.

איתן גינזבורג: חנה, אפשר עוד חודש?

איתן גינזבורג: אנחנו מבינים שנדחה את דוח המבקר - - -

משה גפני: לא, לא, איתן.

משה גפני: איתן, נדבר על זה.

ינון אזולאי: תגידי לי, כמה זמן המבקר מבקש הארכה בהגשה שלו?

משה גפני: נדבר על זה, הרי אפשר לכנס את הוועדה תמיד.

חנה רותם: מקביל.

ינון אזולאי: חודש גם.

איתן גינזבורג: כן, אבל יש לך בחירות, צריכה לקום ועדת כספים מיוחדת.

איתן גינזבורג: אתה יודע איך זה יהיה.

איתן גינזבורג: אתה יודע איך זה יהיה.

משה גפני: מה הברירה?

משה גפני: מישהו מאתנו ירצה ליפול עם הדוחות?

איתן גינזבורג: אבל אולי היא יכולה לדחות בחודש.

איתן גינזבורג: אולי היא תסכים בעוד חודש.

משה גפני: את יכולה?

משה גפני: עזוב.

חנה רותם: אני לא יכולה, מבקר המדינה.

חנה רותם: אני אומרת את זה שוב, הבאתי את כל הדברים בפניו, זאת עמדתו.

משה גפני: בסדר, זה לא עכשיו.

שלומית ארליך: אני מסיימת לקרוא את ההחלטה.

שלומית ארליך: לא סיימתי לקרוא את ההחלטה.

חנה רותם: שלומית, סליחה, לפני שאת מסיימת לקרוא, רק להבהיר שההחלטה מתייחסת לכל הסיעות, ולא רק לסיעות שמתמודדות בבחירות לכנסת הבאה.

שלומית ארליך: כן, לכל הסיעות.

שלומית ארליך: - - "(2) להאריך עד יום כ"א בשבט התשפ"ב (23 בינואר 2022) את מועד מסירת דוח מבקר המדינה לגבי תוצאות ביקורת החשבונות לתקופת הבחירות לכנסת העשרים ושלוש, וכן את מועד מסירת דוח מבקר המדינה לגבי תוצאות ביקורת החשבונות השוטפים לתקופה המתחילה ביום ב' בתשרי התש"ף (1 באוקטובר 2019) והמסתיימת ביום ו' בניסן התש"ף (31 במרץ 2020)".

משה גפני: מי בעד אישור הארכת המועד?

משה גפני: ועל הכנסת ה-24 לא דיברנו עוד בכלל.

משה גפני: מי בעד – ירים את ידו.

משה גפני: מי נגד?

משה גפני: מי נמנע?

משה גפני: בעד – רוב

משה גפני: ההארכה אושרה.

משה גפני: ההארכה התקבלה.

משה גפני: גברת חנה רותם, אנחנו מודים לך.

משה גפני: ואנחנו נמשיך לדבר בגלל שיש לנו גם את הדוח של הכנסת ה-24, וגם אני לא בטוח שנוכל לעמוד בכל הדברים האלה, אבל אני רואה אצלכם דלת פתוחה בעניין הזה.

חנה רותם: דלתו של המבקר אכן פתוחה.

משה גפני: תודה רבה, הישיבה נעולה.